2014. gada 1. jūlijā Noteikumi Nr. 361

Rīgā (prot. Nr. 36 24. §)

**Liellopu, cūku, aitu, kazu un zirgu** **ciltsgrāmatas kārtošanas noteikumi**

Izdoti saskaņā ar

Ciltsdarba un dzīvnieku audzēšanas likuma

7. panta otrās daļas 2. punktu

**I. Vispārīgie jautājumi**

1. Noteikumi nosaka kārtību, kādā tiek kārtota liellopu, cūku, aitu, kazu un zirgu (turpmāk – dzīvnieki) ciltsgrāmata.

2. Ciltsgrāmatu izmanto:

2.1. ciltsdarba sasniegumu analīzei;

2.2. labāko dzīvnieku izlasei, pāru atlasei un reģistrēšanai;

2.3. turpmāko ciltsdarba uzdevumu noteikšanai;

2.4. izcelšanās datu ticamības pārbaudei.

3. Ciltsgrāmatu kārto attiecīgā šķirnes lauksaimniecības dzīvnieku audzētāju organizācija (turpmāk – organizācija), kurai piešķirts šķirnes lauksaimniecības dzīvnieku audzētāju organizācijas statuss saskaņā ar normatīvajiem aktiem par šķirnes lauksaimniecības dzīvnieku audzētāju organizācijas atbilstības kritērijiem un šķirnes lauksaimniecības dzīvnieku audzētāju organizācijas statusa piešķiršanas kārtību.

4. Ja vienas šķirnes dzīvnieku ciltsgrāmatu kārto vairākas organizācijas, tās Lauksaimniecības datu centrā (turpmāk – datu centrs) iesniedz savstarpēju vienošanos par:

4.1. kārtību, kādā organizācijas apmainās ar informāciju par ciltsgrāmatā ierakstāmajiem dzīvniekiem;

4.2. kārtību, kādā dzīvniekam piešķir ciltsgrāmatas numuru (izņemot sugas, kurām organizācija ciltsgrāmatas numuru nepiešķir).

5. Organizācija dzīvnieku datu uzskaitei izveido individuālās uzskaites kartītes (turpmāk – ciltskartīte) paraugu katrai dzīvnieku sugai un izmantošanas virzienam. Ciltskartīte satur svarīgāko informāciju par dzīvnieku, kura nepieciešama ciltsgrāmatas kārtošanai. Ciltskartīti veido, ievērojot šādu kārtību:

5.1. ja ar vienas dzīvnieku sugas un izmantošanas virziena dzīvnieku ciltsdarbu nodarbojas divas vai vairākas organizācijas, tās sagatavo vienotu ciltskartītes paraugu;

5.2. ja organizācija vai šo noteikumu 5.1. apakšpunktā minētās organizācijas vēlas, lai ciltskartītes paraugs ir pieejams elektroniski datu centra ciltsdarba un pārraudzības informācijas datubāzē, tās ciltskartītes paraugu sagatavo sadarbībā ar datu centru.

6. Ciltskartītē paredz ailes šādiem ierakstiem par dzīvnieku:

6.1. dzimšanas datums, vieta un ganāmpulka reģistra numurs;

6.2. identifikācijas numurs un dzimums;

6.3. šķirne un asinība;

6.4. priekšteču izcelšanās četrās paaudzēs, cūkām – vismaz divās paaudzēs (identifikācijas numuri);

6.5. dzīvnieka attīstības rādītāji, produktivitāte, eksterjera vērtēšanas dati (atbilstoši attiecīgās šķirnes ciltsdarba programmā paredzētajam);

6.6. izmantošana embriju ražošanai, kā arī gadījumi, ja dzīvnieks izmantots par recipientu, pārstādot embrijus;

6.7. priekšteču ražība, produktivitāte, atražošanas rādītāji, pēcnācēji (atbilstoši attiecīgās šķirnes ciltsdarba programmā paredzētajam);

6.8. informācija par veiktajiem izmeklējumiem attiecībā uz tām slimībām, kurām organizācija ir noteikusi ekonomiskās slimības statusu (slimība, kas var radīt būtiskus zaudējumus dzīvnieka īpašniekam);

6.9. ciltsgrāmatas numurs (vai atzīme par ierakstīšanu ciltsgrāmatā tām šķirnēm, kurām saskaņā ar attiecīgās šķirnes ciltsdarba programmu nav paredzēts piešķirt ciltsgrāmatas numurus) un datums, kad dzīvnieks ierakstīts ciltsgrāmatā.

7. Ciltskartīti kārto papīra formā vai elektroniski organizācijas pārraudzības datubāzē vai datu centra ciltsdarba un pārraudzības datubāzē.

8. Dzīvniekam uzsākot vaislas darbību, ciltskartīti izraksta vai elektroniski izveido:

8.1. persona, kura atbilstoši normatīvajiem aktiem par fizisko personu, kas veic lauksaimniecības dzīvnieku vērtēšanu, pārraudzību, mākslīgo apsēklošanu, olšūnu un embriju transplantāciju, apmācības kārtību un kārtību, kādā šīm personām izsniedz un anulē attiecīgus sertifikātus un apliecības, ir saņēmusi sertifikātu vai apliecību lauksaimniecības dzīvnieka vērtēšanas vai pārraudzības veikšanai;

8.2. datu centra darbinieks.

 9. Attiecīgās šķirnes ciltsgrāmatā dzīvnieku ieraksta, ja:

9.1. vaislinieks atbilst šādiem kritērijiem:

9.1.1. tas ir apzīmēts atbilstoši normatīvajiem aktiem par lauksaim­niecības dzīvnieku, ganāmpulku un novietņu reģistrēšanas un lauksaimniecības dzīvnieku apzīmēšanas kārtību, tam ir zināma izcelsme un dzimšanas vieta;

9.1.2. tam ir veikta pārraudzība;

9.1.3. tas atbilst attiecīgās šķirnes ciltsdarba programmā noteiktajām prasībām;

9.1.4. šo noteikumu 6.1., 6.2., 6.3., 6.4. un 6.5. apakšpunktā minētie dati par dzīvnieku ir norādīti datu centra ciltsdarba un pārraudzības informācijas datubāzē vai ciltskartītē, ko aizpildījusi šo noteikumu 8.1. apakšpunktā minētā persona;

9.1.5. tas atbilst šo noteikumu II nodaļā minētajiem kritērijiem;

9.2. sieviešu kārtas dzīvnieks atbilst šo noteikumu 9.1. apakšpunktā minētajiem kritērijiem, tam ir dzimis pēcnācējs un ir zināma tā produktivitāte. Piena šķirnes dzīvnieka produktivitāti nosaka, izmantojot standartlaktācijas datus.

10. Latvijā ievestu dzīvnieku un dzīvnieku, no kura iegūta Latvijā ievesta sperma, olšūna un embrijs, ieraksta attiecīgās šķirnes ciltsgrāmatā, ja:

10.1. šo noteikumu 6.1., 6.2., 6.3., 6.4. un 6.5. apakšpunktā minētie dati par dzīvnieku ir norādīti izcelsmes sertifikātā, kurš aizpildīts atbilstoši normatīvajiem aktiem par šķirnes lauksaimniecības dzīvnieka, tā spermas, olšūnas un embrija izcelsmes sertifikātā norādāmajiem datiem un izcelsmes sertifikāta izsniegšanas kārtību, un kuru izsniegusi attiecīgās valsts kompetentās iestādes atzīta šķirnes lauksaimniecības dzīvnieku audzētāju organizācija;

10.2. dzīvnieks atbilst šo noteikumu 9. punktā minētajiem kritērijiem.

**II. Prasības dzīvnieka ierakstīšanai ciltsgrāmatas A un B daļā**

11. Ciltsgrāmatā ir divas daļas – galvenā A daļa (turpmāk – galvenā daļa) un papilddaļa – B daļa (turpmāk – papilddaļa).

12. Ciltsgrāmatas galveno daļu var iedalīt vairākās grupās atbilstoši attiecīgās šķirnes dzīvnieku ciltsdarba programmā noteiktajiem dzīvnieku produktivitātes rādītājiem.

13. Liellopu ieraksta attiecīgās šķirnes:

13.1. ciltsgrāmatas galvenajā daļā, ja:

13.1.1. tā vecāki un vecvecāki ierakstīti tās pašas šķirnes ciltsgrāmatas galvenajā daļā (ja vien netiek veidota ciltsgrāmata jaunai šķirnei);

13.1.2. tam ir šķirnei atbilstoša izcelsme četrās paaudzēs, bet ievestajiem dzīvniekiem – trijās paaudzēs;

13.1.3. tā produktivitāte un novērtējums atbilst attiecīgās šķirnes ciltsdarba programmā noteiktajām prasībām;

13.2. ciltsgrāmatas papilddaļā, ja:

13.2.1. tā izcelsme ir zināma vienā paaudzē un piena liellopa asinība no radniecīgām šķirnēm ir vismaz 75 procenti, bet gaļas liellopa abi vecāki ir vienas šķirnes dzīvnieki;

13.2.2. tā produktivitāte un novērtējums atbilst attiecīgās šķirnes ciltsdarba programmā noteiktajām prasībām.

14. Cūku ieraksta attiecīgās šķirnes:

14.1. ciltsgrāmatas galvenajā daļā, ja:

14.1.1. tās vecāki un vecvecāki ierakstīti tās pašas šķirnes ciltsgrāmatā;

14.1.2. tai ir šķirnei atbilstoša izcelsme trijās paaudzēs;

14.1.3. tās produktivitāte un novērtējums atbilst attiecīgās šķirnes ciltsdarba programmā noteiktajām prasībām;

14.2. ciltsgrāmatas papilddaļā, ja cūka ir sieviešu kārtas un:

14.2.1. tās izcelsme ir zināma trijās paaudzēs, un abi vecāki ir vienas šķirnes vai vienas šķirņu grupas dzīvnieki;

14.2.2. tās produktivitāte un novērtējums atbilst attiecīgās šķirnes ciltsdarba programmā noteiktajām prasībām.

15. Aitu un kazu ieraksta attiecīgās šķirnes:

15.1. ciltsgrāmatas galvenajā daļā, ja:

15.1.1. tās vecāki un vecvecāki ierakstīti tās pašas šķirnes ciltsgrāmatā;

15.1.2. tai ir šķirnei atbilstoša izcelsme četrās paaudzēs, bet ievestajiem dzīvniekiem – trijās paaudzēs;

15.1.3. tās produktivitāte un novērtējums atbilst attiecīgās šķirnes ciltsdarba programmā noteiktajām prasībām;

15.2. ciltsgrāmatas papilddaļā, ja:

15.2.1. aitas izcelsme ir zināma trijās paaudzēs un abi vecāki ir vienas šķirnes vai radniecīgu šķirņu dzīvnieki, un tai piešķirtās šķirnes un tai radniecīgo šķirņu asinība ir vismaz 75 procenti, bet kazas izcelsme ir zināma vienā paaudzē un abi vecāki ir vienas šķirnes vai radniecīgu šķirņu dzīvnieki;

15.2.2. tās produktivitāte un novērtējums atbilst attiecīgās šķirnes ciltsdarba programmā noteiktajām prasībām.

16. Zirgu ieraksta attiecīgās šķirnes:

16.1. ciltsgrāmatas galvenajā daļā, ja:

16.1.1. tā vecāki ir ierakstīti tās pašas šķirnes ciltsgrāmatas galvenajā daļā. Šī prasība neattiecas uz attiecīgās šķirnes ciltsdarba programmā norādīto radniecīgo vai pieļaujamo šķirņu ērzeļiem;

16.1.2. tam ir šķirnei atbilstoša izcelsme četrās paaudzēs, bet ievestajiem dzīvniekiem – trijās paaudzēs;

16.1.3. tā novērtējums atbilst attiecīgās šķirnes ciltsdarba programmā noteiktajām prasībām;

16.2. ciltsgrāmatas papilddaļā, ja:

16.2.1. tā novērtējums atbilst attiecīgās šķirnes ciltsdarba programmā noteiktajām prasībām vai tas ir sasniedzis šķirnes ciltsdarba programmā noteiktos rezultātus sporta sacensībās;

16.2.2. tā izcelsme ir zināma trijās paaudzēs un abi vecāki ir vienas šķirnes vai arī radniecīgu šķirņu dzīvnieki, ja tas paredzēts attiecīgās šķirnes ciltsdarba programmā.

17. Atkāpjoties no šo noteikumu 13.1.1., 14.1.1., 15.1.1. un 16.1.1. apakš­punktā minētajām prasībām, ciltsgrāmatas papilddaļā ierakstīta lauksaimniecības dzīvnieka pēcnācēju ieraksta galvenajā daļā šādos gadījumos:

17.1. zirgu *–* ja tā tēvs ir uzņemts tās pašas šķirnes ciltsgrāmatas galvenajā daļā, bet māte – papilddaļā;

17.2. sieviešu kārtas liellopu, cūku, aitu un kazu – ja tā māte un mātes māte ir ierakstīta ciltsgrāmatas papilddaļā, bet tēvs un abi vectēvi – ciltsgrāmatas galvenajā daļā.

**III. Dzīvnieku ierakstīšana ciltsgrāmatā**

18. Lai dzīvnieku ierakstītu ciltsgrāmatā, tā īpašnieks iesniedz organizācijā iesniegumu. Iesniegumā atbilstoši organizācijas prasībām norāda ganāmpulka numuru vai ganāmpulka un dzīvnieka identifikācijas numuru. Par sugām, kurām ciltskartīte nav pieejama elektroniski organizācijas pārraudzības datubāzē vai datu centra ciltsdarba un pārraudzības datubāzē, īpašnieks iesniegumam pievieno iesniegumā norādīto dzīvnieku ciltskartīšu kopijas.

19. Atkāpjoties no šo noteikumu 18. punktā minētā nosacījuma, dzīvnieka īpašnieks pēc organizācijas norādījuma var slēgt ar organizāciju līgumu par dzīvnieku ierakstīšanu ciltsgrāmatā.

20. Organizācija mēneša laikā pēc iesnieguma saņemšanas vai līguma noslēgšanas par dzīvnieku ierakstīšanu ciltsgrāmatā un turpmāk vismaz reizi ceturksnī, ja iesniegumā vai līgumā norādīts tikai ganāmpulka numurs, pārbauda datus:

20.1. par gaļas šķirnes liellopiem – datu centra ciltsdarba un pārraudzības informācijas datubāzē;

20.2. par piena šķirnes liellopiem – datu centra ciltsdarba un pārraudzības informācijas datubāzē;

20.3. par cūkām un zirgiem – organizācijas pārraudzības datubāzē;

20.4. par aitām un kazām – datu centra ciltsdarba un pārraudzības informācijas datubāzē un ciltskartītēs.

21. Pēc šo noteikumu 20. punktā minētās datu pārbaudes organizācija pieņem lēmumu par:

21.1. dzīvnieka ierakstīšanu ciltsgrāmatā un šo noteikumu 20. punktā noteiktajā termiņā izdara atzīmi:

21.1.1. datu centra dzīvnieku reģistrā – par liellopu, aitu, kazu un zirgu. Attiecībā uz liellopiem laikā, kad tiek veidota ciltsgrāmata jaunai šķirnei un ciltsgrāmatā ierakstāmais liellops vai viens no tā vecākiem jau ir ierakstīts citā ciltsgrāmatā, organizācija nodrošina atsauci uz attiecīgo ciltsgrāmatu un liellopa numuru tajā;

21.1.2. par cūku – organizācijas pārraudzības datubāzē;

21.2. atteikumu ierakstīt dzīvnieku ciltsgrāmatā un šo noteikumu 20. punktā noteiktajā termiņā izsniedz tā rakstisku pamatojumu:

21.2.1. gaļas šķirnes liellopa, cūkas un zirga īpašniekam, ja dzīvnieka īpašnieks to pieprasa;

21.2.2. piena šķirņu liellopa, aitas un kazas īpašniekam.

22. Ja gaļas šķirnes liellopu, cūku vai zirgu īpašnieks vairs nevēlas, lai attiecīgā ganāmpulka gaļas šķirnes liellopi, cūkas vai zirgi būtu ierakstīti ciltsgrāmatā, īpašnieks iesniedz organizācijā iesniegumu par atteikšanos no šī pakalpojuma.

23. Datus par ciltsgrāmatā ierakstītajiem dzīvniekiem organizācijas arhīvā glabā pastāvīgi (ja vien par dzīvniekiem datu centra elektroniskajā ciltskartītē nav norādīti visi šo noteikumu 6.1., 6.2., 6.3., 6.4. un 6.5. apakšpunktā minētie dati) un visiem interesentiem nodrošina piekļuvi minētajiem datiem.

24. Mēneša laikā pēc lēmuma pieņemšanas par organizācijas darbības izbeigšanu vai pēc lēmuma saņemšanas par šķirnes lauksaimniecības dzīvnieku audzētāju organizācijas statusa zaudēšanu organizācija ciltsgrāmatā ierakstītos dzīvnieku datus (identifikācijas numuru un citus ciltskartītē norādītos datus) elektroniski vai papīra formā nodod datu centra uzturētajā ciltsdarba un pārraudzības informācijas arhīvā (ja vien par dzīvniekiem datu centra elektroniskajā ciltskartītē nav norādīti visi šo noteikumu 6.1, 6.2., 6.3., 6.4. un 6.5. apakšpunktā minētie dati), sastādot nodošanas un pieņemšanas aktu. Datu centrs nodrošina arhīvā nodoto ciltsgrāmatā ierakstīto dzīvnieku datu pieejamību organizācijai.

**IV. Noslēguma jautājums**

25. Dzīvniekus, kas ciltsgrāmatā ir ierakstīti līdz šo noteikumu spēkā stāšanās dienai, ciltsgrāmatā atkārtoti neieraksta.

Informatīva atsauce uz Eiropas Savienības direktīvām

Noteikumos iekļautas tiesību normas, kas izriet no:

1) Padomes 1988. gada 19. decembra Direktīvas 88/661/EEK par zootehniskajiem standartiem, kas piemērojami tīršķirnes vaislas cūkām;

2) Padomes 1989. gada 30. maija Direktīvas 89/361/EEK par tīršķirnes vaislas aitām un kazām;

3) Padomes 1990. gada 26. jūnija Direktīvas 90/427/EEK par zootehnis­kajiem un ģenealoģiskajiem nosacījumiem, kas regulē Kopienas iekšējo tirdzniecību ar zirgu dzimtas dzīvniekiem;

4) Padomes 2009. gada 30. novembra Direktīvas 2009/157/EK par liellopu sugu tīršķirnes vaisliniekiem.

Ministru prezidente Laimdota Straujuma

Zemkopības ministrs Jānis Dūklavs